b'\n_START_ARTICLE_\nRudolf (Ranska)\n_START_PARAGRAPH_\nRudolf I (k. 15. tammikuuta 936) oli Burgundin herttua (921\xe2\x80\x93923), frankkien kuningas (923\xe2\x80\x93936) ja viimeinen Kapetinkien dynastian esivaiheeseen eli Robertien dynastiaan kuulunut hallitsija.\n_START_SECTION_\nTausta\n_START_PARAGRAPH_\nBurgundi on perinteisesti ollut sek\xc3\xa4 frankkien ett\xc3\xa4 my\xc3\xb6s Ranskan keskeisi\xc3\xa4 maakuntia ja sen herttuat tai kuninkaat ovat olleet vahvoja vallank\xc3\xa4ytt\xc3\xa4ji\xc3\xa4. Vuonna 921 Rudolf seurasi is\xc3\xa4\xc3\xa4ns\xc3\xa4 Rikhard Oikeamielist\xc3\xa4 Burgundin herttuana. H\xc3\xa4nen asemansa valtakunnassa oli erinomaisen vahva, sill\xc3\xa4 h\xc3\xa4n oli naimisissa Emme de Francen kanssa, joka oli Hugues Suuren sisar ja frankkien kuninkaan Robert I:n tyt\xc3\xa4r.\n_START_SECTION_\nNousu valtaan\n_START_PARAGRAPH_\nRobert I:n kuoltua Soissonsin taistelussa frankkiaateliset valitsivat Rudolfin kuninkaaksi. On todenn\xc3\xa4k\xc3\xb6ist\xc3\xa4, ett\xc3\xa4 h\xc3\xa4nen lankonsa Hugues Suuri ei ollut kiinnostunut j\xc3\xa4tt\xc3\xa4m\xc3\xa4\xc3\xa4n hallitsemiaan alueita ja k\xc3\xa4ytti siksi vaikutusvaltaansa valtakunnan herroihin kruunun pysymiseksi perheen sis\xc3\xa4ll\xc3\xa4. Poikkeuksellisesti Rudolf voideltiin ja kruunattiin frankkien kuninkaaksi Soissonsissa 13. hein\xc3\xa4kuuta 923._NEWLINE_Yhdess\xc3\xa4 vaimonsa Emmen sukulaisen Vermandoisin Herbert II:n kanssa h\xc3\xa4n pani viralta karolinkihallitsija Kaarle Yksinkertaisen, joka kuoli vankeudessa vuonna 929. T\xc3\xa4m\xc3\xa4n j\xc3\xa4lkeen h\xc3\xa4nen oli pidett\xc3\xa4v\xc3\xa4 aisoissa vanha avustajansa Herbert II, joka pyrki voimakkaasti saamaan lis\xc3\xa4\xc3\xa4 valtaa itselleen. Siksi Herbert II pyysi apua Pyh\xc3\xa4n saksalais-roomalaisen keisarikunnan saksilaiseen sukuun kuuluneelta hallitsijalta Henrik I Linnustajalta ja Burgundien kuninkaalta Rudolf II:lta.\n_START_SECTION_\nVallassaolo\n_START_PARAGRAPH_\nValta on usein vaikea saavuttaa, mutta melkein aina se on my\xc3\xb6s vaikea s\xc3\xa4ilytt\xc3\xa4\xc3\xa4. Rudolf joutui taistelemaan unkarilaisia vastaan vuonna 926 ja normanneja vastaan vuonna 930, vaikka h\xc3\xa4nell\xc3\xa4 oli tukenaan vuonna 911 tehty Sait-Clair-sur-Epten-sopimus, jolla viikinkip\xc3\xa4\xc3\xa4llikk\xc3\xb6 Rollosta tehtiin Normandian herttua vastineeksi viikinkien h\xc3\xa4vitysretkien lopettamisesta frankkien alueille._NEWLINE_My\xc3\xb6s Rudolfin hallitsijaksi valinneiden ns. l\xc3\xa4\xc3\xa4nitysruhtinaiden kanssa oli vaikeuksia, eritoten Akvitanian ja Katalonian herttuoiden kanssa, tosin heid\xc3\xa4n suhteensa Rudolf pystyi palauttamaan valtansa. H\xc3\xa4n menetti kuitenkin hallinnastaan koko Provencen. Ruhtinaista oli tullut entist\xc3\xa4 itsen\xc3\xa4isempi\xc3\xa4, he olivat mm. ryhtyneet ly\xc3\xb6m\xc3\xa4\xc3\xa4n omaa rahaansa vastoin kuninkaallista yksinoikeutta. Lopulta Rudolfin oli liittouduttava lankonsa Hugues Suuren kanssa entist\xc3\xa4 tukijaansa Vermandoisin Herbert II vastaan.\n_START_SECTION_\nRudolfin j\xc3\xa4lkeen\n_START_PARAGRAPH_\nKolmentoista vaikean ja tuskaisan hallitusvuoden j\xc3\xa4lkeen Rudolf kuoli Auxerress\xc3\xa4 15. tammikuuta 936. H\xc3\xa4nell\xc3\xa4 ei ollut j\xc3\xa4lkel\xc3\xa4isi\xc3\xa4, joille vallan olisi voinut siirt\xc3\xa4\xc3\xa4. Burgundin herttuakunta meni siten h\xc3\xa4nen veljelleen Hugues Mustalle. Useiden historioitsijoiden mielest\xc3\xa4 kuninkuus oli niin aliarvostettua, ettei se kiinnostanut ket\xc3\xa4\xc3\xa4n vakavasti otettavaa ehdokasta._NEWLINE_Hugues Suuri, Rudolfin vaimon veli ja edellisen kuninkaan Robert I poika kutsui kuitenkin Englannista Kaarle Yksinkertaisen pojan Ludvigin vapautuneen valtaistuimen haltijaksi. T\xc3\xa4ll\xc3\xa4 tempullaan Hugues Suuri esti Vermandoisin Herbert II:n p\xc3\xa4\xc3\xa4syn kuninkaaksi, sill\xc3\xa4 t\xc3\xa4m\xc3\xa4 oli Lothringenin herttuan ja Pyh\xc3\xa4n saksalais-roomalaisen valtakunnan hallitsijan Henrik I:n kanssa valloittanut takaisin l\xc3\xa4\xc3\xa4nitysmaat, joihin oikeudet h\xc3\xa4nelt\xc3\xa4 kruunu oli aikaisemmin peruuttanut.'